Nouerint omnes qui præsentem paginam uiderint quod Hugo de Laye dedit pro remedio animæ suæ et antecessorum suorum Domui de Breschon unum modium uini in perpetuam elemosinam quem assignauit præsentibus fratribus eiusdem Domus in uinea sua des Chauanes singulis annis reddendum in uindemiis et in racemis: eamdem uero uineam accensiuit Reuerio filio suo qui præsentem elemosinam laudauit et reddere promisit magister uero prædictæ Domus tam ipsum quam uxorem suam in fratrem recepit spiritualem et si ibidem sibi sepulturam eligere uellent, more fratrum sepelirentur. Sin autem audito die obitus sui officium eis reddetur tanquam uni de fratribus, ad preces autem utriusque partis R... capellæ ducis diuionensis et A... oscariensis decani præsentem paginam sigillorum suorum munimine roborauerunt. Actum est hoc Verbi incarnati millesimo ducentesimo decimo nono mense augusti.